9 van polisie vas vir marteling, ontvoering, moordNege polisiebeamptes het vandag in die landdroshof in Durban verskyn. (Foto: Verskaf) Nege polisiebeamptes het Dinsdag in die Durbanse landdroshof verskyn op aanklagte van marteling, poging tot moord, moord, ontvoering en regsverydeling. Die aanklagte hou verband met ’n aanrandingsvoorval in polisieaanhouding meer as drie jaar gelede wat in 2018 tot die dood van Regan Naidoo gelei het. Altesame 19 polisiebeamptes is nou reeds formeel aangekla in verband met Naidoo se dood. Die 32-jarige Naidoo is dood nadat hy glo op 28 Augustus 2018 deur polisiebeamptes by die Chatsworth-polisiestasie in Durban aangerand is. Hy is destyds vir ondervraging aangehou nadat hy vermoedelik ŉ vuurwapen gekoop het wat vroeër in ŉ moord gebruik is. Eric Morjane (44), Mlamhli Ntutuka (39), Andries Botes (46), Ralph Ogle (43), Eric Karsen (39), Muhammed Raoof (52), Pushpanthan Pillay (48), Sihle Ngidi (39) en Trevor Chetty (44) is vanoggend in hegtenis geneem vir hul beweerde aandeel in Naidoo se dood. Dit volg nadat tien ander polisiebeamptes reeds verlede week op soortgelyke klagte in hegtenis geneem is. Minstens nog vyf inhegtenisnemings word boonop in die volgende paar dae verwag, sê Grace Langa, woordvoerder van die onafhanklike polisieondersoekdirektoraat (Opod). GroundUp berig polisiebeamptes verbonde aan die Durbanse polisie se honde-eenheid, die Durbanse blitspatrollie, die polisie in Chatsworth se trio-misdaadeenheid en die provinsiale eenheid vir georganiseerde misdaad het Naidoo en twee ander mans destyds glo by ŉ vulstasie in Chatsworth vir ondervraging opgelaai. Naidoo, Ahmed Dawood en Fardeen Carrim is glo tydens hul ondervraging aangerand. Hulle is daarna vir verdere ondervraging na die polisiestasie in Chatsworth geneem. Naidoo het egter in die vroeë oggendure by die polisiestasie ineengestort en is in ’n polisievoertuig na ’n hospitaal geneem waar hy met sy aankoms dood verklaar is. Langa sê al nege verdagtes is Dinsdagmiddag borgtog van R3 000 elk toegestaan en sal weer op 29 Oktober saam met hul medebeskuldigdes in die hof verskyn. Opod se ondersoek duur intussen voort.